Bin Tepė

Bin Tepė ( 'tūkstantis pilkapių') – pilkapynas vakarų Turkijoje, Lidijoje, į šiaurės vakarus nuo senovinio Sardų miesto, prie Marmaros ežero. Sudaro daugiau nei 100 pilkapių, išsibarsčiusių ant klintinio kalvagūbrio. Čia laidoti Sardų miesto didikai tiek Lidijos, tiek Achemenidų laikais, tačiau Bin Tepės apylinkėse jau seniau būta bronzos amžiaus gyvenvietės.

Kapai išdėstyti grupėmis, kurios galbūt atitinka giminystę arba priklausymą skirtingiems dvarams. Laidojimo vietą sudaro akmenimis išdėta arba klintyje iškalta patalpa, užžerta storu žemės sluoksniu. Bin Tepėje būta bent 149 kapų, bet dalis sunaikinta dėl žemės ūkio veiklos.

Seniausi Bin Tepės pilkapiai datuojami VII a. pr. m. e. ir primena frigiškus palaidojimus Frigijos sostinėje Gordijuje. Didžiausias pilkapis (63 m aukščio, 330 m apimties) priskiriamas lidų karaliui Aljatui, mirusiam apie 560 m. pr. m. e. Laidojimo kambarys išklotas klintimi ir marmuru. Apie šį pilkapį užsimena savo „Istorijoje“ Herodotas.Herodotus 1-93 Palaikų ir gausesnių įkapių nerasta, nes kapas jau senovėje buvo išplėštas. Kiti didieji pilkapiai sieti su Mermnadų dinastija – kelta hipotezė, kad vienas iš stambiausių pilkapių galėjęs būti skirtas karaliui Gigui.

Kadangi Bin Tepės pilkapiai buvo išplėšti, daug archeologinių dirbinių juose nerasta, tačiau čia gausiau rasta Achemenidų laikotarpio Lidijos paveldo, nei jo išliko pačiuose Sarduose.

2025 m. Bin Tepė drauge su Sardais įtraukta į UNESCO pasaulio paveldo sąrašą.

 Šaltiniai 

Kategorija:Turkijos archeologinės vietos
Kategorija:Pilkapynai